Review in Dansk Ornitologisk Förenings Tidskrift 4/2003
By Kaj Kampp

Denne bog er primært tænkt som et værktøj under havobs fra land, men kan selvfølgelig også bruges fra skib. Det dækkede område fremgår af bogens titel og af en oversigt over populære havobs-lokaliteter, der trods overskriftens "Western Europe" medtager hele Østersøen, det nordlige Middelhav og det vestlige Sortehav. De fire nævnte danske lokaliteter er Skagen, Hanstholm, Blåvand og Gilleleje. Bogen definerer havfugle bredt, reelt er alt med svømmefødder medtaget – selv gæs – med flamingoer, blishøns og svømmesnepper som eneste undtagelser.
	Feltkendetegnene omfatter de traditionelle, som nævnes i så mange andre field-guides, og en række nyere, der findes spredt i litteraturen. Dertil kommer originale bidrag baseret på forfatternes omfattende erfaringer, og generelt er karaktererne udvalgt efter deres praktiske nytteværdi i felten. Ifølge forfatterne skulle såvel garvede som mere uerfarne fuglekiggere kunne have glæde af bogen, og det virker troligt nok.
	På de første 26 sider findes nogle indledende afsnit, som det vil være en god idé at læse, før bogen afprøves i felten. Resten er en artsvis gennemgang efter en fast skabelon, med 1-3 sider pr art, incl. fotos. Disse er alle i farver, og næsten alle arter illustreres med adskillige fotos, så de vigtigste dragter er repræsenteret, og de fleste kendetegn kan ses. Til hver fuglegruppe findes en indledende tekst. Rækkefølgen er standard med visse afvigelser, fx for at anbringe oplagte forvekslingsmuligheder tæt på hinanden. Her er det lidt kuriøst, at stormfugle og årefodede behandles samlet under "Tubenoses and allies", og at bogens eneste albatros (Sortbrynet) står mellem Rødnæbbet Tropikfugl og Amerikansk Fregatfugl.
	Alt i alt vil bogen sikkert leve op til sit formål som et praktisk værktøj i felten. I nogle situationer vil man givetvis ikke kunne nå at bruge den, mens fuglen endnu er i syne, ligesom en del bladren ikke kan undgås. Men på det punkt adskiller den sig ikke nævneværdigt fra andre bestemmelsesværker, og til forberedelse eller eftertjek er disse anker uden betydning. Dertil får man en temmelig enestående samling fotos, som man både kan nyde og lære af, også hjemme i sofaen.